Uznesenie Európskeho parlamentu o Iráne



Úradný vestník 314 E , 21/12/2006 S. 0379 - 0384



P6_TA(2006)0503 Irán Uznesenie Európskeho parlamentu o Iráne Európsky parlament, - so zreteľom na svoje predchádzajúce uznesenia o Iráne, najmä tie, ktoré sa týkali ľudských práv, - so zreteľom na Všeobecnú deklaráciu ľudských práv OSN, Medzinárodný pakt OSN o občianskych a politických právach, Medzinárodný pakt OSN o hospodárskych, sociálnych a kultúrnych právach a Dohovor OSN o právach dieťaťa, ktorých zmluvnou stranou je aj Irán, - so zreteľom na dialóg o ľudských právach medzi EÚ a Iránom, - so zreteľom na 8. výročnú správu EÚ o ľudských právach (2006), ktorú prijala Rada 17. októbra 2006, - so zreteľom na vyhlásenie predsedníctva EÚ z 20. decembra 2005 týkajúce sa dialógu o ľudských právach medzi EÚ a Iránom, - so zreteľom na závery Rady z 10. - 11. apríla, 15. - 16. mája a 17. júla 2006, vyhlásenie Rady z 26. júla 2006 o slobode prejavu, vyhlásenie Rady z 5. mája 2006 o ľudských právach v Iráne, vyhlásenie Rady z 24. augusta 2006 o úmrtí Akbara Muhammadího a uväznení Manušera Muhammadího a vyhlásenie Rady z 5. októbra 2006 o slobode tlače, - so zreteľom na článok 115 ods. 5 rokovacieho poriadku, Celková situácia A. keďže situácia v Iráne v oblasti dodržiavania občianskych práv a politických slobôd sa v poslednom roku zhoršila, najmä od prezidentských volieb v júni 2005, napriek viacerým záväzkom iránskych orgánov podporovať univerzálne hodnoty, B. keďže Irán sa zaviazal presadzovať a chrániť ľudské práva a základné slobody v rámci viacerých medzinárodných nástrojov v tejto oblasti, Politickí väzni C. keďže iránske orgány oznámili, že v správe, ktorú pripravili súdne orgány, boli uvedené detailné dôkazy o prípadoch porušenia ľudských práv vrátane mučenia a zlého zaobchádzania s väzňami a zadržiavanými osobami vo väzniciach a zadržiavacích centrách, ale potvrdili tiež, že boli prijaté opatrenia na riešenie zistených problémov, D. keďže sú napriek tomu aj naďalej veľmi rozšírené praktiky mučenia a zlého zaobchádzania s väzňami, väznenia v samoväzbe, nezákonného zadržiavania, uplatňovania krutých, neľudských a ponižujúcich trestov a beztrestnosti pre štátnych agentov, E. znepokojený tým, že v auguste 2006 prezident Ahmadínedžád označil za ilegálnu organizáciu Centrum na ochranu ľudských práv (CDHR), ktorého spoluzakladateľkou bola Širin Ebadi - nositeľka Nobelovej ceny z roku 2003, ktorá bezodplatne obhajuje Zahru Kázimí, Akbara Gandžího a Abdulfataha Sultaního, a že ministerstvo vnútra hrozilo trestným stíhaním osôb, ktoré pokračovali v činnosti tohto centra, Trestné stíhanie mladistvých delikventov F. hlboko znepokojený rastúcim počtom správ o popravách a trestoch smrti v prípadoch mladistvých delikventov, pričom poznamenáva, že v Iráne sa vykonáva najviac popráv mladistvých delikventov na celom svete, Práva menšín G. keďže niektoré práva menšín sú ustanovené v iránskej ústave, ako napríklad právo na vlastný jazyk, zároveň však tieto práva do značnej miery nemôžu byť uplatňované v praxi, keďže menšinové skupiny v posledných mesiacoch demonštrovali za uplatňovanie týchto práv, čo viedlo k uväzneniu mnohých účastníkov, H. keďže Azeri, ktorí sú najväčšou etnickou menšinou v Iráne, boli vystavení otvorenej urážke karikatúrami ako etnické menšinové zoskupenie v štátnom denníku v máji 2006; keďže ostatné menšiny sú aj naďalej diskriminované a prenasledované pre svoje náboženské presvedčenie alebo etnickú príslušnosť, napríklad Kurdi a obyvatelia oblasti v blízkosti mesta Ahwaz, hlavného mesta provincie Chuzestán obývanej prevažne etnickými Arabmi, ktorí sú napríklad vysídľovaní zo svojich dedín, ako uvádza osobitný spravodajca OSN pre primerané bývanie Miloon Kothari; pričom mnohí z nich sú stále zadržiavaní a v niektorých prípadoch odsúdení na smrť, Sloboda náboženského vyznania I. keďže okrem islamu sú ako náboženstvá zákonom uznané iba zoroastrizmus, kresťanstvo a judaizmus, pričom tí, ktorí vyznávajú zákonom neuznané náboženstvá, ako napríklad baháizmus a sufizmus, sú diskriminovaní a násilne potláčaní; keďže konkrétne baháisti nemôžu praktizovať svoje náboženské vyznanie a navyše sú následne zbavovaní všetkých občianskych slobôd, napr. vlastníckeho práva a prístupu k vyššiemu vzdelaniu, J. keďže sú ohrození aj príslušníci duchovenstva, ktorí vyjadrujú nesúhlas s iránskym teokratickým režimom, ako to dokazuje prípad Ajatolláha Sajeda Burúdžerdího, ktorý bol v októbri 2006 zatknutý spolu so svojimi stúpencami, a ktorý je ešte stále zadržiavaný, Sloboda tlače K. mimoriadne znepokojený v súvislosti s rastúcim počtom správ o svojvoľných zatknutiach novinárov, internetových novinárov a blogerov a vyhrážkach voči nim, keďže od začiatku roka bolo údajne zatknutých aspoň 16 novinárov, čo zaraďuje Irán z celosvetového hľadiska medzi krajiny, ktoré najviac prenasledujú novinárov a najtvrdšie zasahujú proti slobode tlače prostredníctvom ukončenia činnosti takmer všetkých kritických novín a internetových časopisov; okrem iného aj prenasledovaním rodinných príslušníkov, zákazmi cestovania pre novinárov a konfiškovaním satelitných antén, L. keďže podľa správ iránske úrady stále viac filtrujú internetové stránky, blokujú prístup k niekoľkým desiatkam internetových publikácií a politickým, spoločenským alebo kultúrnym blogom; keďže iránske úrady potláčaním slobodného využívania internetu likvidujú jediný zdroj necenzurovaných informácií pre iránsku verejnosť, Práva žien M. keďže Irán stále nie je zmluvnou stranou Dohovoru OSN o odstránení všetkých foriem diskriminácie žien, N. keďže demonštrácie za právne reformy zamerané na skončenie diskriminácie žien boli potlačené a účastníci boli zatknutí, hoci neskôr boli opäť prepustení, Porušovanie ďalších práv O. keďže prezident Mahmúd Ahmadínedžád v septembri 2006 otvorene vyzýval zbaviť sa liberálnych a svetských akademikov na univerzitách; keďže iránska vláda stále častejšie zakazuje študentom vysokých škôl pokračovať vo vyššom vzdelaní napriek skutočnosti, že úspešne zložili konkurenčné vstupné skúšky; a keďže súdne orgány počas minulého roka trestne stíhali a odsúdili viacerých študentov trestom odňatia slobody, pokuty alebo bičovania, P. keďže sú ešte stále väznené a niekedy popravované osoby za sexuálne delikty, okrem iného za dobrovoľný sexuálny styk medzi dospelými osobami, ktoré nie sú v manželskom zväzku, a homosexuáli, Q. keďže Irán sa za rok 2005 radí na druhé miesto na svete v počte popráv, pričom podľa správ bolo uložených 282 trestov smrti, z ktorých 111 bolo vykonaných od októbra 2005 do septembra 2006; a navyše hlboko znepokojený tým, že ľudia sú ešte stále odsudzovaní na trest smrti ukameňovaním napriek moratóriu na ukameňovanie, ktoré bolo vyhlásené v decembri 2002, konkrétne ženy za nevhodné sexuálne správanie, R. pripomína oznámenie hlavného sudcu Iránskej islamskej republiky z apríla 2004, že mučenie bude zakázané, a následnú reformu právnych predpisov prijatú v iránskom parlamente a schválenú Radou strážcov v máji 2004, S. keďže v decembri 2006 sa budú konať voľby do "Zhromaždenia odborníkov", piliera administratívneho usporiadania, ktorý určuje a kontroluje činnosť najvyššieho vodcu, ako aj voľby do Rady; keďže v prípade volieb do Rady správy uvádzajú, že vo volebných obvodoch Rey a Šemiranat bola kandidátom odmietnutá registrácia, a v prípade volieb do Zhromaždenia reformisti pohrozili bojkotom volieb, ak všetci kandidáti nebudú pripustení, T. hlboko znepokojený tým, že nie sú v plnej miere dodržiavané medzinárodné normy v správe súdnictva, chýbajú záruky náležitých zákonných procesov a nedodržiavajú sa medzinárodne uznané právne záruky, Porušovanie medzinárodných záväzkov U. keďže Irán nesúhlasí s uskutočnením ďalšieho kola dialógu s EÚ o ľudských právach, ktorý sa začal v roku 2002 a ktorého sa Irán po 4. kole konanom 14. - 15. júna 2004 prestal zúčastňovať napriek opakovanému úsiliu zo strany EÚ počas minulého a tohto roka o poskytnutie údajov pre piate kolo, V. keďže vzťahy EÚ a Iránu sa zakladajú na trojitom prístupe, ktorý sa vyznačuje rokovaniami o dohode o obchodovaní a spolupráci, politickom dialógu a dialógu o ľudských právach, a keďže tento politický dialóg sa prerušil kvôli súčasnej pozícii Iránu k svojmu jadrovému programu, Celková situácia 1. vyjadruje vážne obavy nad zhoršením stavu dodržiavania ľudských práv v Iráne od nástupu prezidenta Ahmedinedžáda do funkcie v roku 2005; 2. vyzýva Irán, aby každej osobe zaručil právo na výkon občianskych práv a politických slobôd, a dúfa, že iránske orgány splnia svoje záväzky v oblasti podpory univerzálnych hodnôt, k dodržiavaniu ktorých sa Irán zaviazal ratifikovaním medzinárodných dohovorov; Politickí väzni 3. vyzýva iránske orgány, aby urýchlili vyšetrovanie týkajúce sa podozrivých úmrtí a zabití intelektuálov a politických aktivistov, aby postavili pravdepodobných páchateľov pred súd a aby bezpodmienečne poskytli primeranú lekársku starostlivosť väzňom v zlom zdravotnom stave; 4. vyzýva iránske orgány, aby bezpodmienečne prepustili všetkých väzňov svedomia, menovite Kejvana Ansárího, Kejvana Rafíiho, Chejrolláha Derachšandího, Abolfazla Džahandara a Korúša Zaíma; 5. v tejto súvislosti víta nedávne prepustenie bývalého poslanca iránskeho parlamentu Sajeda Alího Akbara Musávího-Choiního, ako aj skoršie prepustenie Ramína Džahanbeglúa a Akbara Gandžího; očakáva, že pán Gandží, ktorý bol v októbri pozvaný do Európskeho parlamentu, sa bude môcť bezpečne a bez prekážok vrátiť do Iránu; Trestné stíhanie mladistvých delikventov 6. je zdesený na tým, že ešte stále dochádza k popravám neplnoletých a rozsudkom smrti ukameňovaním, a že napriek ubezpečeniam vlády sa vykonali minimálne dva tresty smrti ukameňovaním; 7. dôrazne odsudzuje trest smrti ako taký, konkrétne odsudzuje uloženie trestov smrti a popravy mladistvých delikventov a neplnoletých, a vyzýva iránske orgány, aby dodržiavali medzinárodne uznané právne záruky týkajúce sa neplnoletých, napríklad Dohovor OSN o právach dieťaťa; Práva menšín 8. vyzýva iránske orgány, aby dodržiavali medzinárodne uznané právne záruky týkajúce sa príslušníkov náboženských menšín, či už oficiálne uznaných alebo iných; odsudzuje súčasné nedostatočné rešpektovanie práv menšín a požaduje, aby ich príslušníci mohli vykonávať všetky práva, ktoré im zaručuje iránska ústava a medzinárodné právo; ďalej vyzýva orgány krajiny, aby odstránili všetky formy diskriminácie z náboženských alebo etnických dôvodov alebo diskriminácie príslušníkov menšín, napríklad Kurdov, Azerov, Arabov a Balukov; 9. je naďalej znepokojený osudom právnika Saleha Kamraního, ktorý na súde obhajoval azerských Turkov a 14. júna 2006 zmizol; vyzýva iránske orgány, aby okamžite zastavili blížiacu sa popravu Arabov Abdulláha Sulajmáního, Abdurrizáha Sanavátího Zirgáního, Kásima Salamáta, Muhammada Džaaba Poura, Abdulamíra Fardžalláha Džaaba, Alírizáha Asakrího, Mádžida Albughubajšího, Chalafa Dirhába Chudajrávího, Malika Banitamíma, Sa'ida Sakího a Abdulláha al-Mansúrího; Sloboda tlače 10. pripomína iránskej vláde záväzky, ktoré pre ňu vyplývajú ako pre signatára Medzinárodného paktu o občianskych a politických právach, ako aj o hospodárskych, sociálnych a kultúrnych právach, ďalej povinnosť štátu zaručiť základné ľudské práva, menovite slobodu názoru, a žiada prepustenie všetkých uväznených novinárov a blogerov vrátane Mudžtabu Samínedžáda, Ahmada Razaa Širího, Araša Sigaršího a Masúda Bastáního; 11. odsudzuje zadržanie a uväznenie internetových novinárov a blogerov a súčasnú cenzúru niekoľkých internetových publikácií, blogov a internetových stránok, keďže sú najmenej cenzurovaným zdrojom správ pre iránske obyvateľstvo; rovnako odsudzuje vlnu svojvoľných zatýkaní novinárov, ako aj kruté obmedzovanie a najmä zastavenie činnosti médií v Iráne; 12. vyzýva iránsky parlament, aby zmenil a doplnil iránsky tlačový zákon a trestný zákonník tak, aby bol v súlade s Medzinárodným paktom o občianskych a politických právach, a konkrétne aby zrušil všetky trestné ustanovenia v súvislosti s nenásilným vyjadrovaním názorov, a to aj v tlači; Sloboda náboženského vyznania 13. vyzýva iránske orgány, aby odstránili všetky formy diskriminácie z náboženských dôvodov najmä žiada o zrušenie de facto zákazu vyznávať bahájsku vieru; 14. vyjadruje znepokojenie nad zatknutím právnikov Faršída Jadollahího a Omida Behrúzího, ktorí boli odsúdení na odňatie slobody počas obhajovania sufistov v meste Qom; rovnako vyjadruje znepokojenie nad bezpečnosťou Ajatolláha Sajada Husajna Kazemajního Burúdžerdího, ktorý bol po celé roky zástancom oddelenia náboženstva od politického základu štátu a ktorý bol opätovne zatknutý spolu s údajne viac ako 400 nasledovníkmi; Práva žien 15. napriek určitému pokroku vyjadruje obavy nad pretrvávajúcou diskrimináciou žien v práve aj v praxi; odsudzuje používanie násilia a diskrimináciu iránskych žien, čo je aj naďalej vážnym problémom; ďalej odsudzuje používanie násilia zo strany iránskych bezpečnostných síl voči ženám, ktoré sa začiatkom tohto roka zhromaždili s cieľom osláviť Medzinárodný deň žien 8. marca 2006; odsudzuje aj násilné prerušenie mierovej demonštrácie iránskymi bezpečnostnými silami 12. júna 2006, počas ktorej ženy a muži vyzývali na skončenie právnej diskriminácie žien v Iráne; 16. dôrazne vyzýva Irán, aby podpísal Dohovor o odstránení všetkých foriem diskriminácie žien; navyše požaduje, aby sa vek plnoletosti iránskych žien zmenil v zákone na 18 rokov; Porušovanie ďalších práv 17. dôrazne odsudzuje otvorenú výzvu prezidenta Ahmedinedžáda zbaviť sa liberálnych a svetských akademikov na univerzitách a požaduje, aby sa vylúčení akademici mohli vrátiť a vyučovať v súlade so základnými zásadami akademickej slobody; 18. vyjadruje hlbokú ľútosť nad smrťou študentského aktivistu Akbara Mahdávího a politického väzňa Valiolláha Fejza v dôsledku ich hladovky a vyzýva na prepustenie Manúšira Muhammadího; žiada, aby študentom nebol odopieraný prístup k vyššiemu vzdelaniu pre ich nenásilnú politickú činnosť; 19. požaduje, aby dospelé osoby, ktoré nie sú v manželskom zväzku, neboli stíhané za dobrovoľný sexuálny styk; ďalej žiada, aby nedochádzalo k uväzneniu alebo popravám osôb na základe ich sexuálnej orientácie; 20. vyzýva iránske orgány, aby poskytli dôkazy o uplatňovaní deklarovaného moratória na trest smrti ukameňovaním a požaduje okamžité a dôsledné dodržiavanie ohláseného zákazu mučenia, ktorý prešiel v iránskom parlamente a schválila ho Rada, okrem toho požaduje reformu iránskeho islamského trestného zákonníka s cieľom zrušiť kameňovanie; 21. je hlboko znepokojený skutočnosťou, že kandidáti pre nadchádzajúce voľby sa opätovne nemohli zaregistrovať a že reformisti budú bojkotovať voľby z dôvodu nedemokratických postupov, ktoré sa v ich rámci budú uplatňovať; 22. vyzýva iránske orgány, aby vyvinuli úsilie o úplné uplatňovanie náležitých zákonných procesov a o spravodlivé a transparentné postupy v súdnictve, aby zabezpečili dodržiavanie práv obhajoby a spravodlivé rozsudky na všetkých stupňoch; Európske iniciatívy 23. vyzýva Irán, aby obnovil dialóg s EÚ o ľudských právach, a vyzýva Radu a Komisiu, aby pozorne sledovali vývoj v Iráne a v rámci dialógu konzultovali konkrétne prípady porušenia ľudských práv ako základný predpoklad napredovania hospodárskych a obchodných vzťahov medzi EÚ a Iránom; 24. vyzýva Komisiu, aby v úzkej spolupráci s Európskym parlamentom účinne využívala nový nástroj pre demokraciu a ľudské práva s cieľom zabezpečiť demokraciu a dodržiavanie ľudských práv v Iráne, napríklad prostredníctvom podpory necenzurovaných médií; 25. vyzýva Radu, aby zvážila, akým spôsobom sa môže Európsky parlament zapojiť do pravidelnej aktualizácie spoločnej pozície Rady 2001/931/SZBP z 27. decembra 2001 o použití osobitných opatrení na boj proti terorizmu [1], pri zohľadnení vývoja od roku 2001; 26. víta prvú návštevu delegácie iránskeho parlamentu (Majlis) v Európskom parlamente v októbri a vyjadruje nádej, že tieto plodné výmeny, ako aj toto uznesenie budú súčasťou trvalého dialógu, ktorý povedie k postupnému zbližovaniu medzi Iránom a EÚ na základe spoločných hodnôt zakotvených v Charte OSN a v dohovoroch OSN; * * * 27. poveruje svojho predsedu, aby toto uznesenie postúpil Rade, Komisii, Vysokému splnomocnencovi pre SZBP, vládam a parlamentom členských štátov, generálnemu tajomníkovi OSN, Komisii OSN pre ľudské práva, predsedovi Najvyššieho štátneho súdu Iránu a vláde a parlamentu Iránskej islamskej republiky. [1] Ú. v. ES L 344, 28.12.2001, s. 93. --------------------------------------------------